เตือน ผู้ที่จะเดินทางไปทำงานต่างประเทศ ศึกษารายละเอียดการทำงานอย่างรอบคอบ อย่าลักลอบไปทำงานผิดกฎหมาย
นายธานี แสงรัตน์ อธิบดีกรมสารนิเทศและโฆษกระทรวงการต่างประเทศ เปิดเผยว่า จากกรณีที่มีหญิงไทย ถูกหลอกไปขายบริการที่เมืองดูไบ ประเทศสหรัฐอาหรับเอมิเรตส์ ที่หน่วยงานต่างๆ ได้ร่วมกันช่วยเหลือพาหญิงคนดังกล่าวกลับประเทศไทยได้แล้ว กระทรวงการต่างประเทศ ขอย้ำเตือนว่า ผู้ที่จะเดินทางไปทำงานในต่างประเทศ ควรศึกษารายละเอียดการทำงาน ชนิดของงาน ความน่าเชื่อถือของนายจ้าง อย่างรอบคอบและถี่ถ้วนก่อนเดินทาง เพราะอาจไม่ตรงกับที่โฆษณากล่าวอ้าง รวมทั้งอาจเกิดกรณีถูกยึดหนังสือเดินทาง หรือถูกกักขังหน่วงเหนี่ยวได้ รวมทั้งอย่าลักลอบไปทำงานในต่างประเทศโดยผิดกฎหมาย หรือใช้วีซ่าผิดประเภท เนื่องจากอาจถูกปฏิเสธการเข้าเมือง หรือถูกจับดำเนินคดีได้ ซึ่งสถานเอกอัคราชทูต/สถานกงสุลใหญ่ไทย ไม่สามารถช่วยเหลือให้พ้นผิดจากกฎหมายท้องถิ่นได้สำหรับกรณีของหญิงไทยคนดังกล่าว สถานเอกอัครทูต ณ กรุงอาบูดาบี และสถานกงสุลใหญ่ ณ เมืองดูไบ ได้ร่วมกับอัคราชทูตที่ปรึกษา (ฝ่ายแรงงาน) ประสานความช่วยเหลือ ติดต่อรับหนังสือเดินทางจากที่นายจ้างหญิงคนดังกล่าวยึดไว้กลับคืนมา พร้อมประสานเรื่องการเดินทางกลับถึงไทย เมื่อวันที่ 21 กันยายนที่ผ่านมา และเข้ารับการกักตัวที่สถานที่กักกันทางเลือกแล้ว